Sag om på offentligt tilgængeligt sted under særligt skærpende omstændigheder at have forsøgt at dræbe en person. Påstand om udvisning
Ret: Retten i Aarhus (1. instans)
Faggruppe: Straffesag — Nævningesag
Sagsemner: Liv og legeme;
Strafferetlige sanktioner og andre foranstaltninger;
Våben, eksplosiver og fyrværkeri;

10 MAR 2023
RETTEN I AARHUS
Dom i sag om skyderi ved Jydsk Væddeløbsbane

Retten i Aarhus har den 10. marts 2023 i en nævningesag dømt en 24-årig person
fra Aarhus for på offentligt tilgængeligt sted under særligt skærpende
omstændigheder at have forsøgt at dræbe en person

Dom i sag om skyderi ved Jydsk Væddeløbsbane

Retten i Aarhus har den 10. marts 2023 i en nævningesag dømt en 24-årig person fra Aarhus for på
offentligt tilgængeligt sted under særligt skærpende omstændigheder at have forsøgt at dræbe en
person og at have forvoldt nærliggende fare for nogens liv eller førlighed ved at have affyret flere skud
med et skarpladt skydevåben. Episoden fandt sted den 22. juli 2020 ved 19-tiden på et parkeringsareal
ved Jydsk Væddeløbsbane på Observatorievejen i Aarhus C. Den 24-årige blev desuden dømt for
ulovlig besiddelse af skydevåbnet og for at have transporteret dette ad offentlig vej.

Det blev ved afgørelsen lagt til grund, at personen, der blev forsøgt dræbt, fungerede som mellemmand
for en anden, som havde indfundet sig på parkeringsarealet for at købe 50 kilo hash.  

Der var dissens for at frifinde for forsøg på manddrab og i stedet at domfælde for forsøg på
legemsangreb af særligt rå, brutal eller farlig karakter, jf. straffelovens § 245, stk. 1, jf. § 21.

Straffen blev fastsat til fængsel i 12 år under anvendelse af den særlige strafskærpelsesregel i
straffelovens § 81 b, og den 24-årige blev udvist af Danmark for bestandig. Der var dissens for at udvise
den 24-årige af Danmark med indrejseforbud i 12 år.

Den 24-årige ankede dommen.

Sagen er behandlet under rettens sagsnummer 7-5778/2022.